**Тошкент тиббиёт академияси ҳалқаро алоқалар бўлимининг**

**2017 - 2018 йилгача бўлган даврдаги ишларининг натижалари**

**Маърузачи:Т.Набиев (маъруза тезиси)**

Бугунги кунда Тошкент тиббиёт академияси ҳалқаро ҳамкорлик соҳасида кўплаб муваффақиятларга эришди. Ҳалқаро ҳамкорларни академияга жалб қилиш, турли хорижий грант дастурларида иштирок этишда Академиянинг барча факультет ва кафедралари иш олиб боришаяпти.

*Ҳалқаро алоқалар бўлимининг (ҲАБ) асосий вазифалари:*

-Тошкент тиббиёт академияси билан хорижий олий ўқув юртлари ва илмий тадқиқот марказлари ўртасида ўрнатилаётган алоқаларни шартнома, меморандум, баённома, келишув асосида белгиланган тартибларга мувофиқ расмийлаштиради ва бажарилишини назорат қилади;

-Академия профессор-ўқитувчиларини илмий салоҳиятини ошириш учун Республика ва хорижий жамғарма, жумладан, Ўзбекистон Республикаси Президентининг “Истеъдод” жамғармаси, Эрасмус +,GIZ, TIKA, JICA, KOICA, KOFIH ва бошқа халқаро ташкилот ва таълим фондлари танловларида иштирокини мувофиқлаштиради.

Ўзбекистон Республикаси Президентининг 2017 йил 20 апрелдаги “Олий таълим тизимини янада ривожлантириш чора-тадбирлари тўғрисида”ги ПҚ-2909-сонли қарорининг 51а-иловасига мувофиқ 2017-2021 йиллар давомида Тошкент тиббиёт академиясида 50  нафардан зиёд профессор-ўқитувчилари ва талабалари малака ошириш, стажировка ўташ, докторантура ва магистратурада ўқиш мақсадида Россия Федерацияси ҳамда чет эл ОТМларига юбориш режалаштирилган.

2017-2018 ўқув йилида хорижий ОТМларида институт профессор-ўқитувчиларидан жами 16 нафари, шундан 12 нафари малака ошириши, 1 нафари стажировка ўташи, магистратура 2 нафари PhD докторантурада таҳсил олиши ҳамда 1 нафар иқтидорли талаба магистратурада таҳсил олиши режага киритилган.

Қарорнинг ижросини таъминлаш мақсадида институтнинг ТТА ректори Россия Федерациясининг Санкт-Петербург шахри акад.И.П.Павлов номли биринчи Санкт-Петербург давлат тиббиёт университети билан ўзаро икки томонлама ҳамкорлик шартномаларини тузиш ва ҳамкорликнинг икки томонлама мақсадли йўналишларни белгилаб олиш учун 2017 йилнинг январь ойида хорижий хизмат сафарига юборилган. Ундан ташқари сафар давомида Россия Федерациясининг бошқа ОТМлари билан ўзаро ҳамкорлик тўғрисида шартномалар имзоланган (жами 4 та). Имзоланган ўзаро шартнома асосида ТТА нинг 13 та кафедра мудирлари хафталик хизмат сафарида бўлиб ўзаро ҳамкорликнинг мақсадли йўналишларни белгилаб малака ошириш курсларида иштирок этиб келишган. Ҳозирги кунда Казань давлат тиббиёт университети билан шартнома имзоланди.

Ўқишга юборилаёган номзодларнинг инглиз тили кўникмаларини такомиллаштириш учун қўшимча шарт-шароитларни яратиш мақсадида: ТТА БИММ тармоқ марказида ўқув-методик материаллар, ресурслар учун ажратилган махсус хоналарда Ўзбекистондаги Британия Кенгаши томонидан тақдим этилган ҳамда курслар учун тавсия этилган адабиётлар асосида тиббиёт олийгохлари орасида инглиз тили (АПТИС) курслари ташкил қилинди ва ТТА дан 4 нафар ходим иштирок этди.

Кейинги йилларда академиямизда инглиз тилида мулоқот қилиш салоҳияти ошиб бориши кузатилиб талабалар ва магистрлар орасида ҳалқаро конференция, семинар, стажировка, PhD ва малака оширишларда иштироки ортиб бормоқда. Жумладан: бу йилги иштирокчилар сони 180 дан ощди.

ТТАнинг ҲАБ юқорида кўрсатилган мақсад ва вазифаларни йўлга қўйишда ҳамда ривожлантириш мақсадида хорижий давлатларинг илғор тиббий таълим муассассалари, ҳалқаро ташкилотлар, фондлар, ассоциациялар билан алоқа ўрнатган. Хусусан, Россия Федерацияси, Словакия, Жанубий Корея, Германия, Италия, Австрия, Япония, Испания ва ҳакозолар билан. Жумладан, бу йил Россия Федерациясининг Самара Давлат Тиббиёт Университети билан алмашинув дастури асосида 7 нафар талаба ва ТТАдан 3 нафар талаба, С.Д.Асфандиёров номли Қозоғистон Давлат Тиббиёт Университети магистратура талабалари малака оширишда иштирок этишди. Ҳамда Ҳиндистоннинг Артемис госпитали билан имзоланган шартнома асосида 10 нафар ТТА талабалари ёзги ишлаб чиқариш амалиётини ўтаб ўз билим ва малакаларини оширишган.

Ҳамкорлик борасида Жанубий Корея Университетлари алоҳида ўрин тутади. ТТАда инглиз тилида сўзлашувчи магистр ва ўқитувчилар сонини ошиб бориши Жанубий Корея Университетларини ҳамкорликка бўлган қизиқишини янада кучайтирмоқда. Ушбу йўналишда АСАН тиббиет маркази ва Корея университетлари яққол мисол бўла олади. Ушбу келишувлар асосида академияда 15 дан ошиқ ТТА мутхассислари малака ошириб келишган ва ўз навбатида кореялик профессорлар томонидан 10 дан ортиқ ТТА да мастер класс ва маърузалар ташкил килинган.

ТТАда хар йили турли ҳалқаро ва хорижий иштирокчилари билан илмий, илмий-амалий ва таълим тадбирлари ўтказилади, яъни илмий конференциялар, семинарлар, тренинглар ва ишчи гурухлар йиғини ўтказилади.Бунга далил сифатида:

Шуни таъкидлаш лозимки,2017 йил 10 апрелда Тошкент шаҳар “Интерконтиненталь” мехмонхонасининг конференц залида ёш олимларнинг “Тиббиётнинг назарий ва амалий долзарб масалалари” илмий-амалий конференцияси бўлиб ўтди. Конференцияда Ўзбекистондаги тиббиёт институтларининг талабалари, магистрлари, клиник-ординаторлари, катта илмий-ходим ва мустақил илмий изланувчилари ва биринчи бор хориждан Германия, Қозоғистон ва Азейбарджондан иштирокчилар ташриф буюриб ўз маърузалари билан иштирок этдилар. Конференциянинг асосий ўзига хослиги инглиз тилида ўтганлиги бўлиб, иштирокчилар нафақат касблари бўйича билимларини ва илмий ишларини қимматини, балки ҳалқаро мулоқат тилини билишларини ҳам намойиш этдилар, ҳамда ҳалқаро конференцияларда қатнашишга тайёр эканликларини кўрсатдилар.

Марказий Осиёда ўз мавқеига эга бўлган ТТА да ҳозирги кунда 26(2017-2018 ўқув йили учун 11 нафар талаба қабули кутилмоқда) та хориж фуқаролари таълим олади. Бу талабалар Россия, Қозоғистон, Қирғизистон, Турманистон, Тожикистон, Афғонистон, Азербайджон давлатларидан. Шуни алоҳида таъкидлаш лозим, Марказий Осиёдаги энг етакчи тиббиёт илм маскани ТТА да ўқиш истагида бўлганлар сони ортиб бориши кузатилаяпти. Буни электрон манзилимизга келаётган хатлар ва хорижий фуқороларнинг шахсан ташрифидан келиб чиқиб айтаяпмиз.

Ҳалқаро алоқалар бўлимидаги муаммолар (кафедралар кесимида):

* буюрилган вазифалар ўз вақтида бажарилмаслиги;
* хориж сафарига чиқишда тақдим этиладиган хужжатлар нотўлиқлиги ва хужжат топшириш муддатидан ўтиб кетганлиги (виза стикерини талаб қиладиган давлатлар учун 35 кун ва виза стикери талаб қилинмайдиган давлатлар учун 25 кун);
* хориждан мутахассис чақиришда тўлиқ хужжатлар тақдим қилинмаслиги ва муддатга риоя қилинмаслиги (1 ой олдин хужжатлар тақдим қилиниши керак);
* баъзи кафедралар умуман чет элга чиқмаслиги ва чет элдан мутахассис чақирмаслиги ваҳоланки таклиф билан ҳам чиқишмаслиги;
* хориж сафари ва хорижлик мутахассис ташрифидан сўнг хисоботларни ўз вақтида топширилмаслиги.

Бартараф этиш чоралари:

* ҳар бир кафедра миқиёсида ҳалқаро алоқаларга масъул шахсни тайинланиши;
* хорижга чиқиш ва мутахассис жалб қилишда келиб чиқадиган камчиликларни олдини олиш мақсадида вақти вақти билан барча кафедра мудирлари учун семинарлар ташкил қилиш.

ТТАда ҳалқаро алоқаларни ривожлантириш режалари:

- хориж сафарлардан кейинги хисоботлар йиғилиш кўринишида амалга оширишни таклиф қилиш;

- академия миқиёсида ҳалқаро илмий-амалий конференцияларини ўтказишни такомиллаштириш ва сонини кўпайтириш;

- 2018 йил учун Эрасмус + дастур лойиҳаларида иштирок этиш;

-Ўзбекистон Республикаси Президентининг “Истеъдод” жамғармаси, Эрасмус +, GIZ, TIKA, JICA, KOICA, KOFIH ва бошқа халқаро ташкилот ва таълим фондлари танловларида иштироклар сонини кўпайтириш;

- академиянинг профессор-ўқитувчилари ва талабалари малака ошириш, стажировка ўташ, докторантура ва магистратурада таҳсил олиш жараёнларини янада кучайтириш;

* Истеъдод фонди ва ССВ томонидан хорижга чиқиш ва мутахассис жалб қилиш учун ажратилган маблағлар сметаси режасига киритиш.